
INLEIDING 



GEDURENDE die afgelope veertig jaar het die skilderkuns in Suid-Afrika 
met rasse skrede vooruitgegaan. In 'n paar gevalle is hoogtepunte bereik 
— hoogtepunte wat sonder aarseling as verteenwoordigend kan beskou word 
— nieteenstaande groot onkunde, vooroordeel en openlike vyandigheid. Met 
'n paar uitsonderings het ons hier 'n parallel met die Afrikaanse letterkunde. Soos die 
skilderkuns het die poesie 'n fynheid, volheid en diepte wat die prosa nog grotendeels 
mis. Soos die prosakuns is die beeldhoukuns nog in sy beginstadium met die paar uit- 
sonderings : Kottler, Lipschitz en Dziomba. 

As ons die bevolking van Suid-Afrika in aanmerking neem en die aantal beeld- 
ende kunstenaars daarmee vergelyk, dan staan ons verstom. In Kaapstad alleen is daar 
ongeveer veertig kunstenaars wat bekendheid verkry het. Oor die hele land, en veral 
in die stede, wemel dit van pseudo- en waaragtige kunstenaars (veral eersgenoemde). 
Kaapstad — Stellenbosch en Johannesburg — Pretoria maak die hoofgebiede van ons 
beeldende kunsproduksie uit. 

Soos Europa is Suid-Afrika vol van klakkelose navolgers, mooi-prentjies skilders, 
aanmatigende amateurs, sentimenteel-fotografiese werk en 'n grootskaalse speling op 
nasionale gevoelens en sentimente. En dan is daar nog talle „soekendes,miskendes,marte- 
laars, misantrope en mense-met-idees ". 'n Skerp kontras met hierdie verskynsels 
vorm ons klompie suiwer kunstenaars wat werk van hoe gehalte en nasionale betekenis 
lewer. 

Goeie kunstenaars het 'n groot stryd te stry in Suid-Afrika. Daar is baie mense 
met fyn aanvoeling, goeie waardering en groot beskaafdheid, maar grotendeels bestaan 
daar 'n verbasende onkunde oor die elementerste aspekte van die kunste. Op die 
oomblik is daar die simptome van 'n ontwaking, en veral in die stede kry mens 'n vinnig 
toenemende intelligente belangstelling in dinge van werklike betekenis vir die geestelike 
ontwikkeling. Hierdie tekens is verblydend, maar dit moes kom. Wansmaak en onkunde 
tier egter nog voort. Hierdie toestand van sake word genoem omdat mens die stryd 
wat die waaragtige kunstenaar moet stry (en veral gestry het) meer moet waardeer. 
In Suid-Afrika is geen groot galerye met versamelings van die meesters waarna die 
volk kan verwys word nie. Die kunstenaar het dus die dubbele taak van werk voort 
te bring en op te voed. 

Die land was en is nog vervuil van ons-Jannies-wat-sulke-mooi-prentjies-maak, 
die liefling van oumas, ooms en tannies „wat weet waarvan hulle hou ". Hulle het 
suksesvolle loopbane (in soverre dit die verkoopslag aangaan) deur wat ander alreeds 
gese het, te herkou. As hulle per ongeluk iets oorspronkhks inwerk, word dit tot ver- 
velens toe opgedis. Hulle skilder bekoorlike agterbuurtes, blomstukke van poinsettias 
en hibiskusblomme, ou Kaaps-Hollandse wonings met blaarskaduwees oor die mure. 
Pretoria in die Jakarandatyd en die Uniegeboue. Hierdie werk wat grootskaalse byval 



vind, maak die lewe van die beroepskilder nie alleen moeilik nie, maar dit sluit baie huise 
vir werk van hoe gehalte en blywende waarde. Wanneer 'n kunstenaar nou met 'n 
sterk oorspronklike styl en nuwe onderwerpe aan die dag kom (soos Maggie Laubser) 
is dit duidelik dat waardering en ondersteuning baie langsaam sal kom. Die impres- 
sionistiese beweging wat in Europa lankal dood is, bloei onverswak voort in Suid- 
Afrika (om nie eens van die liefde vir fotografiese werk te praat nie). Des te groter is 
die teenstand wat 'n kunstenaar wat van die ou vorme weggebreek het, ondervind. 

Onder Suid-Afrikaanse kunstenaars neem Maggie Laubser 'n baie hoe plek in, 
volgens sommige die hoogste. Vandag word sy beskou as die enigste waaragtige uit- 
beelder van die Afrikaanse sy van Suid-Afrika. As vertolker van die land self, blank 
en gekleurd, voel- en dierelewe word haar werk selde oortref. 

In hierdie oorsig word 'n aanduiding van haar lewe gegee en word die ver- 
skillende aspekte van haar kuns bespreek. 




SKETS — WAENHUISKRANS (gouache) 1942 



BEKNOPTE BIOGRAFIESE BESONDERHEDE 



MAGGIE LAUBSER is gebore op 'n plaas met die naam van „Blou~blom- 
metjies-kloof" in die Malmesbury-distrik. Op sewejarige ouderdom het 
haar skoolloopbaan 'n aanvang geneem op 5 n naburige plaasskool. Vanaf 
haar elfde tot vyftiende jaar was sy op die Bloemhoff-kosskool en daarna 
weer terug op die plaas. 

Na haar terugkeer, het sy skerper as vantevore die skoonheid van haar omgewing 
aangevoel. Haar neiging tot die vertolking van dinge wat haar verruk, het natuurlik 
voortgevloei. Op skool het sy heelwaarskynlik die beslistheid en krag van haar hand 
besef, en dit was 'n prikkel tot die verdere ontwikkeling van die krag. Aansporing 
het sy nie gehad nie. Trouens, die begrip wat destyds van die beeldende kuns bestaan 
het, was besonder gering en hopeloos verward. In die stede was daar natuurlik meer 
kennis en belangstelling (al was dit gering) as op die plase waar die skilder van deure, 
karre en dakke van meer belang was as die skilder van kunswerke. Dilletantisme 
het bestaan. Dit was deel van 'n dame se opvoeding om 5 n bietjie klavier te kan speel, 
mooi naaldwerk te maak en so 'n paar doeke te skilder van flaminke, takbokke en swane. 
Die onderwerpe is in die reel afgeteken nit boeke, want bitter weinig Suid- Afrikaners 
was vertroud met die voorkoms van 5 n takbok. Skilderye van die aard noem die huidige 
geslag met gemoedelike skerts : „Ouma-skilderye ". Seer sekerlik geen sweem van 
erns of waardering word bybedoel nie — en natuurlik met reg. 

Sy het 'n dosie verf vir haarself gekoop en begin skilder. Daar was geen bande 
wat haar gebind het nie, behalwe die oppervlakkige, opvallende voorkoms van dinge. 
En hierdie is die eerste struikelblok van die jong kunstenaar : om weg te breek van 
die klaarblyklike en deur te dring tot wat baie dieper le. Die kunstenaars van daardie 
tyd was, met 5 n uitsondering van twee of drie, almal gebonde tot die algemeen erkende 
voorkoms van dinge en tonele. 'n Skilder soos Jan Volschenk het met die pynlikste 
sorg soms verbasend fotografies-juiste weergawes gemaak. Maar die jong Maggie Laubser 
moes van kindsbeen af aan 'n veragting vir die weergawe van 'n fotografiese aard gevoel 
het. Daar was soveel oneindig meer as die bloot oppervlakkige siening. ... Op 
hierdie stadium, egter, is dit hoofsaak as ons weet dat sy nou haar bewondering vir 
en inlewing in die weelde van die landskap en die intimiteit van voel- en dierelewe vinnig 
ontwikkel en verskerp het. Sy was 5 n eenvoudige boeredogter, en haar siening van 
dinge was ook eenvoudig. Maar sy was 'n besonder fyngevoelige kind en 5 n harts tog- 
telike liefhebber van skoonheid en innigheid. Eensaamheid het haar smart geleer, 
en die ondervinding het innige meegevoel in haar laat ontstaan as sy teenoor ellende 
en verdriet om haar te staan gekom het. En begaaf met haar groot verbeeldingrykheid, 
het die smart van ander, tydelik, haar eie geword. 

Na verloop van twee jaar is daar besluit om verdere studie vir haar te verkry. 
Onder die skilders van daardie tyd was die jong Naude en Edward Roworth wat destyds 




KAT EN PETUNIAS {Olieverf) 1936 



bewondering geniet het. Sy vertrek dus na Roworth. By horn werk sy net twee 
maande lank en keer terug na die plaas. Nou voel sy dat die plaaslewe 'n onafskeid- 
bare deel van haar lewe is. Haar liefde vir diere, voels en landskap was nou so intens 
dat dit haar pyn aangedoen het om daarvan verwyder te wees. 

Op die plaas het sy die twee maande vergeet, en weer haar kontak met die om- 
gewing gekry— sterker en hewiger as van te vore. Haar vader het vir haar 'n perd 
gegee en op die wyse het sy die plaas grondig leer ken. Die grootste gedeelte van die 
dag het sy deurgebring deur te perd alles te besoek, daarmee vertroud te raak, en met 
verdere ontwikkeling, die grootsheid van natuurverskynsels met verwondering en 
wyding betrag. 



Af en toe ry sy die ou skaapwagter verby, en sy moet haar asem intrek as sy 
sien hoe na daardie ou mensie aan die omgewing staan. Sy moet stilhou en gesels. Sy 
moet alles weet totdat sy hom verstaan, alles verstaan. En weer word sy getref deur 
die eenvoud, wat vir haar gevoel, onder al die oppervlakkige ingewikkeldheid skuil. 
Hierdie ou skaapwagter, begryp sy, is 'n mens soos sy self, maar die teenstelling is 
geweldig. Hierdie kontras wil sy opsyskuif. Sy wil in sy gedagtes binnetree. En 
innigheid en vertrouelikheid net sy verkry deur haar liefde en dadelik opbruisende 
meegevoel. lets soos kleurverskil het sy nie aan gedink nie, dit is te belaglik om aan 
te dink. Hier is 'n mens, 'n eenvoudige, ervare, diepvoelende mens. Dis iemand 
wat sy moet ken, nie as Klaas of Jan of Henkie nie, maar 'n vriend en 'n baie, baie in- 
teressante kennis. Tog is dit nie al nie, sy het ook die verdriet en eensaamheid van sy 
bestaan baie sterk gevoel— en later sou haar skilderye almal die weemoedige en byna 
patetiese verwondering en teleurstelling weergee. In hierdie omgewing moes die 
buitewereld met al sy ingewikkeldheid wegvaag. Sy was alleen met haar wereldjie 
en vertroud met die subtielste karaktertrekke daarvan. 

OESTYD (Olteverf) 1940 




BLOMME EN KAT (Olieverf) 1932 



So dwaas was sy darem nie om te dink dat sy nou 'n volmaakte toestand bereik 
het nie. Haar skranderheid en werkywer het haar aangespoor tot groter kennis van 
materiaal en die gebruik daarvan. As sy aan hierdie dinge om haar gaan vertolking 
gee, gaan dit slegs sukseshebbend wees as sy eers nog baie jare van swaar werk en studie 

agter die rug het. 

In 1913 het sy iemand ontmoet wat 'n groot kunsUefhebber was. Een van 
diegene wat orals in die land 'n groot kunsbelangstelling begin toon het. Hy het haar 
baie aangemoedig en aangevuur tot hoer en voller ideale. Die vriendskap het intiem 
geword en het die deurslag gegee tot verdere studie in Europa. Sy vertrek in 1913. 

Twee jaar lank het sy in Holland gewerk totdat die uitbreek van die Eerste 

Wereldoorlog haar verplig het om na Londen te gaan. Daar het sy begin studeer aan 

die groot kunsskool aan die Londense universiteit : die Slade. Kontak met bekende 

kunsfigure soos MacAvoy, die gevierde portretskilder, het haar belangstelling in die 

portret versterk en aangespoor. Maar gou moes sy ontdek ,dat die skilder van por- 

trette op mense se eie versoek, en hulle tevrede te stel, 'n beperking is vir waaragtige kuns. 

In 191 5 keer sy vir 'n rukkie terug na Suid-Afrika, en vertrek dan weer na 

Londen vir verdere studie aan die Slade. Dit is interessant, dat sy, gedurende al die 

tyd dat wat sy daar was, nooit geskilder het nie, maar haar hart en siel op die teken- 

kuns toegele het. Die tekeninge was bepaal tot kop- en figuurstudies. 



Na Belgie (Antwerpen) vertrek sy in 1918 en woon daar 'n jaar lank. Somtyds 
het sy na ateljees gegaan waar sy net die figuur geteken het. In 1919 gaan sy na Italie 
en woon in 'n klein vissersdorpie, San Vigilio, aan die Garda-meer. Hierdie pragtige 
plekkie met sy statige sipresse en verruklike olyfbome het haar nou vir die eerste keer 
intensief laat skilder. 

In 1920 het sy teruggekeer na Suid-Afrika. Die familie was nou op 'n nuwe 
plaas, „Oortmanspost", waarheen hulle intussen verhuis het. Twee jaar het haar die 
geleentheid gegee om die nuwe omgewing deeglik te leer ken en net so lief te kry as die 
ou plaas. Tog die nuwe wereld wat om haar oopgegaan het, wou sy, met haar gewone 
deeglikheid, 00k grondig leer ken. Dit het die gevolg gehad dat sy in 1922 teruggekeer 
het na Europa, na Duitsland, waar sy 'n belangrike ontwikkelingstadium sou deur- 
maak. 

Twee jaar lank het sy in Berlyn gewoon en het in gedurige aanraking met die 
leidende Duitse kunstenaars van die tyd gekom. Veral het sy kennisgemaak met die 
vooraanstaande ekspressioniste, mense soos : Schmidt-Rottluff, Eric Waske, Emil 
Nolde, Max Pechstein en baie ander. Veral Schmidt-Rottluff het 'n baie belangrike 
rol in haar ontwikkeling gespeel. Sy verstanende en simpatieke houding en aansporing 
het haar sterker laat voel en met hernude krag die geveg laat hervat. (Later sal ek breed- 
voerig by hierdie tydperk stilstaan). Somtyds het sy in Berlyn aandskole bygewoon vir 
tekenoefening van die naakte model. Tog moet onthou word dat sy nooit in 'n kuns- 
skool geskilder het nie. Dit is belangrik, want dit dra by tot die hoe individualiteit wat 
sy in haar werk behou het. 

1924 sien haar terug in Suid-Afrika— 'n sterk kunstenares met groot kennis en 
ervaring. Sy word gevra om haar werke ten toon te stel in Kaapstad. Sy doen dit, en 
kom tot 'n wrede ontnugtering. In die eerste plek was haar werk baie sleg gehang, en in 
die tweede plek moes sy die dwase en onsinnige resensies van ons destydse „kuns- 
kritici" deurmaak. Verbeel die verdriet en bitter vernedering wat dit beteken het na 
die, alles behalwe geringe, eerbiedbetoning in Europa. Haar familie lees die aanvalle op 
haar werk en, nou ja, die gevolge is maklik te verstaan. Van hierdie tyd af, ongeveer 
vyftien jaar lank, is sy gruwelik vervolg in die pers deur die koelbloedigste, wreedste 
en onregverdigste resensies van die genoemde kritici wat alles oorspronkliks verag* het. 
Hulle kennis was te gering om haar werk te begryp dus het hulle hulself probeer reg- 
verdig deur haar so sleg moontlik te maak. 

Maggie se eerste tentoonstelling op eie houtjie is gehou op Stellenbosch. Prof, 
dr. A. C. Bouman het haar grootliks gehelp en 00k ander vriende, soos prof. Con. de 
Villiers, het haar steun gegee. Tot haar groot blydskap het sy groot bewondering by 
'n steeds groeiende klompie mense gekry (baie was self skilders, o.a. Kottler). In die 
pers het die spottery voortgeduur. Ook op hierdie tydstip ontmoet sy wyle prof. M. L. 

KIND MET PAMPOEN {Olieverf) 1941 

du Toit aan wie sy baie dank verskuldig is. Afgesien van sy groot aansporing van kirns 
in Suid-Afrika, was hy van onoorskatbare waarde vir haar gedurende hierdie jare van 
miskenning. Net voor sy dood was hy besig aan 'n werk oor haar, iets in die trant van sy 
„ Anton van Wouw". Ongelukkig het hierdie werk nooit die lig gesien nie, en waar dit 
nou is, weet niemand blykbaar nie. Dit kan heelwaarskynlik interessante lig werp op 
aspekte wat ek nie raaksien nie. Hy het dikwels haar tentoonstellings georganiseer en 
waargeneem in Pretoria as sy nie self daar aanwesig kon wees nie. Hy was 'n dierbare 
vriend en troue kampvegter ; sy heengaan laat 'n leemte in haar lewe. 



n 



Ten slotte net 'n paar aanmerkings oor die toenemende waardering vir haar 
werk. Afgesien van Europese bekendheid, het die „Studio", eersterangse Engelse kuns- 
tydskrif, gedurende die afgelope vier jaar melding gemaak van haar werk. Van 191 5 
tot 1938 het die Unie-Regering werke van haar aangekoop vir die gesantskapsgeboue van 
Holland, Parys, Duitsland, Milan en Washington. Op die Rykstentoonstelling in Suid- 
Afrika het haar werk entoesiastiese, intelligente aandag geniet. Vandag is dit ? n aan- 
gename gedagte dat sy veral deur die Afrikaanse deel van Suid-Afrika, beskou word as 
een van die grootste kunstenaars wat Suid-Afrika nog opgelewer het. Sy word heftig 
verdedig en intens bewonder. Haar skilderye is vir mense nie net 'n versiering nie, maar 
5 n ondervinding. Haar bekendheid is baie groot in Suid-Afrika, en haar tentoonstellings 
lok menigtes wat saamdrom in eerbiedige en stille bewondering. 




AAN DIE BALTIESE SEE (Olieverf) 

MAGGIE LAUBSER AS PERSOON 

DIT is moeilik om nie liries te word as mens Maggie Laubser as persoon be- 
skryf nie. Sy is 'n groot vrou, proporsioneel gebou. Die dik bruin hare rus in 
'n swaar bolla op die nek. Die groot ligblou oe is dromerig-sag en vriendelik. 
Die mond spreek van teerheid en pyn. Haar sagte laggie klink na in jou ore, en 
jy moet wonder hoeveel verdriet hierdie vrou al moes deurgemaak het. Soos haar werk 
is Maggie simbolies van die Afrikaanse volk — en veral die Afrikaanse vrou. Daar is 
nog meer as dit, daar is 'n eienskap wat die grondidee van die woord Moeder is ; 'n 
persoon wat in die aarde wortel, sterk en stewig daaruit opbeur en onwillekeurig skep 
met haar spontane en individuele vormgewing. 

Een skryfster se gedagtes gaan terug na die Germaanse mitologie as sy aan Maggie 
dink, en dan dink sy aan Erda. Dit is 'n juiste gevoelsreaksie. Maggie dra iets uit die 
oertyd saam met haar — hiermee bedoel ek : sy het iets wat die basiese begrip van die 
Vrou uitmaak, maar met die bykomstighede van 'n grootse eenvoud, krag en innige 
meegevoel. 

Almal wat die warmte van die woord Moeder ken, sal dit by Maggie vind. Wat 
is dit wat jou week maak, wat jou impulsief beskermend laat voel teenoor haar ? Is dit 
die stille belangstelling, die intelligente en rustige aanhoor, die waaragtige meegevoel ? 
Jy kom om oor Maggie te gesels, maar wat gebeur— jy gesels oor jouself . Jy voel lus om 
al jou geheime te vertrou, om al jou verdriet aan haar te vertel. . . . Hierdie simpatieke 
belangstelling in ander mense maak haar so 'n groot kunstenares, want haar werk het die 
menslike stempel wat ons iets van onsself daarin laat terugvind. 

Baie is al oor haar eenvoud geskryf en hier is dit ook herhaaldelik genoem. Mens 
begryp die woord „eenvoud" eers werklik as mens Maggie leer ken. In haar kleredrag, 
haar sagte praatmanier en segging kry mens die eerste indruk daarvan. Later in haar 
werk. En dit is interessant dat Maggie en haar werk een is, onafskeidelik— ken jy die een 
dan ken jy die ander. Maar daar is nog 'n integrerende deel : haar omgewing. Hiermee 
bedoel ek haar land, haar volk. Sy is een van haar volk, gevorm deur haar land en ver- 
tolkster daarvan. 

Die volgende aanhalings uit A. C. Verloren van Themaat se „Een Bezoek Aan 
Maggie Laubser" is besonder interessant : 

„Een prachtige tocht maakten we er heen. Maggie Laubser woont bij Klipheuvel, 
niet ver van Malmesbury. Het is een prachtige weg er heen en we treffen een heerlijke 
dag. Het land ligt beploegd, maar er is nog niet gezaaid. De mooie, welvarende plaatsen, 
waarlangs we rijden, liggen tusschen donkere eeuwiggroene dennen en zware, blader- 
looze eiken, waarvan het silhoet mooi afsteekt tegen de grijze bergen. En daaromheen 
de zware, mode grond op het golvend terrein, waar de ossen voor de ploeg loopen. 
Het is een terrein van golvend rossige heuvels, hier en daar afgewisseld door een groen 
land van opkomend winterkoren en daarachter grauw grijs, somber en zwaar de Simons- 
bergen en Drakensteinbergen, die als de zon daalt, paars lijken . . ." en „Daar strompelt 

SKAAPWAGTER (Olieverf) I93« 

een oude kleurling met een stok, een schilderachtig type in zijn verfonfraaide jas, een 
haneveer op de verkleurde hoed. ..." 

Is hierdie twee aanhalings nie Maggie Laubser skilderye nie ? En voel ons haar 
nie aan as een met daardie omgewing nie ? Die beskrywing van haar ou skaapwagter 
pas so volkome harmonies in by die kunstenares se eenvoudige siening van mense en 
omgewing, by die eenvoud van haar wese. Tog moet ons nie vergeet dat hierdie eenvoud 
'n sterk ontwikkelde intelligensie en besonder fyngevoelige aanvoeling verbloem nie. 
Sonder hierdie diepe sensitiviteit sou sy nooit tot die eenvoudige, maar fundamentele 
lief en leed van die natuurskepsels kon dring nie. 

Hierdie statige vrou met haar liefde tot almal en haar skeppinge wat voortvloei 
uit die aard van haar wese en diepste oortuigings, was jarelank, soos aangetoon, die 
mikpunt van spotters. Haar fynbesnaardheid en vroulike skugterheid is op hierdie wrede 
wyse met soveel smart geteister, dat mense wat nie self skeppend is nie, nouliks 'n begrip 
daarvan kan kry. Die groot miskenning moes sy twintig jaar lank ondergaan voordat die 
groot verering van vandag haar te beurt geval het. En nog steeds is sy die sagte, liefde- 
volle met 'n onverswakte toewyding aan die skoonheid. 

DIE AARD VAN HAAR WERK EN WERKMETODE 

BY Maggie Laubser voel mens die boeredogter— iemand wat in noue verwant- 
skap met die natuur leef . En ook nie oppervlakkig nie, maar in die diepste 
betekenis van die woord. Sy wat soveel verdriet moes ly deur die onkunde van 
haar volk, kry in haar omgewing die liefde wat haar anders ontse was. Daar 
is troos en vreugde vir haar. Vreugde in die ontwerp van 'n klein-klein skulpie, in die 
dekoratiewe duikers wat met hulle vlerke oopgestrek op die rotse staan— asof hulle haar 
verwelkom; die vertrouelikheid van die eendjies op die dam; die stil, vriendelike skape 
met hul getroue wagter, 'n onafskeidehke deel van hulle bestaan. Waarin vind sy nie 
vreugde nie !— die middelpunt van 'n blom met sy stamper, 'n dekoratiewe punt wat die 
vol blomblare saambind. 

Dit is haar strewe : om elke voorwerp deur en deur te ken, sodat sy later in haar 
ateljee nie net 'n blom nie, maar die siel van 'n blom kan weergee— die siel, die basiese 
vorm en kenmerke van alles om haar. 'n Blom in 'n tydelike frisheid se vir haar nie veel 
nie ; dit is die blom wat sy in haar brein met haar gevoel herskep tot 'n ewigdurend- 
heid, 'n nimmer verganklikheid wat haar strewe is. 




EENDE EN VARKBLOMME (Olieverf) 1936 



15 



Dieselfde geld vir alles wat sy waarneem. Haar oog is so ontwikkel vir ontwerp 
dat niks te nietig is vir 'n vreugdevolle vonds nie. 'n Kat vly hom langs 'n pot blomme 
neer — die kleur van sy vag in harmonie met die blomme. En dan sy groen oe, die sier- 
like kromming van sy rug, die veerkragtigheid van sy pote. Verbaas dit ons as sy dit 'n 
geliefde onderwerp vind ? 

PORTRET (Olieverf) 1924 




LANDSKAP (Olieverf) 1931 



Maar dit is 00k tot die natuurmense dat haar liefde uitgaan. Met natuurmense 
bedoel ek : plaasvolk, vissers en al die eenvoudige plaaslewens om haar, lewens wat 
bestaan van en saamwerk met die natuur. By die vissers sien sy hul lendelam huisies, 
die voels wat op die krom dakke rondstap of roerloos inmekaargeduik sit, die eende in 
die voorgrond, kleurryke wasgoed wat eentonige oppervlaktes opbreek, die vroue voor 
en om die huis — en agter, die see met windligte seilbootjies. . . . Skuite. Bome. Plante. 
Alles is vir haar 'n rykdom van kleur en ontwerp. 

Hierdie beskeie, eensame vrou, skilder nie net skilderye nie, sy leef haar skilderye. 
Hulle word gemaak na langdurige studie, talle sketsies oor en oor totdat sy haar onder- 
werp ken — en dan skilder sy dit, weg van die onderwerp en mense. Met haar kennis en 
gevoel en ryke verbeeldingskrag, soms selfs 'n speelse geestigheid, maar altyd 'n intense 
meegevoel, skep sy iets uit haarself . Dit is iets so innigs en diepmensliks dat dit vir die 
toeskouer aangroei in waarde en nuwe ontdekkings. 

Die Afrikaanse aarde is vir haar nie net 5 n mooiheid nie : dit is 5 n erns. Dis 'n 
lewensbelangrike deel van haar as individu. Vir elkeen wat sy land liefhet (van watter 
nasionaliteit hy ookal mag wees) is dit nie die oppervlakkige aantreklikhede wat bekoor 
nie, maar die klein-klein dingetjies en die grandiose natuurmag wat agter die groot 
verskynsels skuil. Dit is 'n mag wat aangevoel word deur langdurige kontak en ernstige 
ondervinding. As boeredogter moes sy leer dat daar oneindig meer bedoel word as mens 
van „grond" praat; dit is 'n lewenserns, die middel van bestaan. Aan hierdie dinge: 
grond, lug en water is sy gebonde, want sy wortel daarin. Maar verder is sy vry— vry 
van die bloot opvallende, vry van die bloot sigbare. Die gebondenheid wat wel daar 
is, is haar gevoelens en afkoms, iets in haar wat ondefinieerbaar is. Maar verder het 
sy die krag wat by baie mense ontbreek : om weg te breek van die sigbare. 

STUDIE (Olieverf) 1928 







VROUE AAN DIE WAS (Olieverf) 1928 

As gevolg daarvan verkies sy om weg van die model te werk — anders is sy gebonde 
tot oorbodige details wat die oog wel waarneem, maar wat nie as basies gevoel word 
nie. Met die woorde „basiese gevoel" bedoel ek 'n terugkeer en indringing tot die 
fundamentele vorm van 'n voorwerp of die diep, duidelike essensie van ? n model. Die 
voorkoms is slegs 'n middel tot 'n doel. Sy skilder weg van die model af, want afgesien 
van die vryheid wat dit haar gee, vorm haar gedagtes beslis die harmoniese samestelling 
van vorm en kleur, en eers na sy dit geskilder het as uiting van haar as individu, kan 
sy weer na die model teruggaan wat dan weer iets nuuts kan suggereer. Hierdie werkwyse 
maak haar onafhanklik van omgewing, want sy put nit haar ondervinding en verbeelding. 
Die omgewing kan wel die idee gee, 'n bepaalde interessante toneel toon, maar dis al. 
Sy brei daarop uit, voeg in, elimineer en die toneel word heeltemal anders as wat enige 
ander kimstenaar dit nog ooit gesien het. Dit word iets met haar persoonlike stempel 
wat, trouens, haar werk dadelik laat uitken. 

'n Skildery is die gevolg van 'n innerlike werking van 'n bepaalde persoon, en 
dit dra die persoonlikheid van daardie persoon. As dit nie so is nie, word dit 'n prentjie, 
meganies soos die weergawe van 'n kamera. Hoe groter die persoonlikheid van 'n 
kunstenaar en hoe dieper sy of haar gevoel — daarvan hang die gehalte van die werk 
af. Lees wat Maggie self oor hierdie onderwerp se : 

„Die skildery moet in die kunstenaar se binneste kom met bewustheid van 
kleure, figure en lyne. Ons noem dit geheue, maar dis meer as geheue : dit is die beeld 
wat lewe in die eie bewussyn, verskillend vir elke mens, lewendig soos 'n voel, maar 
onbekend. Geen mens kan volgens vasgestelde reels skilder nie ; dit is 'n genot van die 
hart, 'n persoonlike ontwaking."* 

In feitlik al die werk word die toeskouer getref deur die wyding, 'n aanbidding 
van die skoonheid. Soos die dans vir Isadora Duncan haar gebed was, so is 'n skildery 
van Maggie Laubser ook 'n gebed waarin sy nederig 5 n loflied uitspreek en bedank dat 
sy die voorreg het om soveel skoonheid te beleef . In hierdie opsig het sy self gese : 
„Wanneer ek kyk na die wonderlike skepping wat gedurig tot my spreek deur sy har- 
monie van kleure en vorms, vervul die wondere samehang van eenheid en eindeloos- 
heid my met 'n groot verlange en drang om uit te druk wat ek deurleef,"* 

♦Waarom en hoe ek skilder (Die Huisgenoot). 




VROU MET 'N DRAG HOUT (Pastel) 1937 

DIE ONDERWERPE VAN 
HAAR SKILDERYE 



SOOS reeds gese, skep die werk van Maggie Laubser 'n wereldjie van hul 
eie. Die hoofgevoel wat uit hierdie werk spreek, is een van eensaamheid. 
Die gevolg van haar indirekte werkmetode is dat elke skildery nader aan 
haar persoonlikheid staan as wat die geval by baie ander kunstenaars is. Mens 
kan se dat elke skildery Maggie Laubser is. 

Een van haar geliefde onderwerpe is die oestyd. Hierin beeld sy die volkies wat 
op die land bedrywig is, uit. Die geel gerwe le opgestapel en swaar wolke rus op 'n gol- 
wende, kleurryke landskap. Vry beweeg die figuurtjies in hul loshangende Mere. Dikwels 
maak sy gebruik van sterk omlyning, groot vorms en kleurvlakke in hierdie werk. Soos 
in al haar doeke ignoreer sy alle oorbodige detail en gebruik bepaalde aspekte om te 
beklemtoon en haarself so uit te druk. 

Die skaapwagter is 'n geliefde onderwerp. Die eensaamheid en verlatenheid wat 
uit hierdie doeke spreek, is roerend. Sy stel hom graag voor tussen sy trop skape. Die 
eenheid wat sy verkry tussen mens, dier en landskap is verbasend. In pastel het sy 
besonder geslaagde voorstellings van die aard gelewer, onder andere, die aangrypende 
stuk van die ou mensie wat in die skemer leun op sy staf, die skapies wat deemoedig 
om hom kring en die geel maan wat vol en helder agter die donkerblou wolke uitskuiwe. 
Haar portrette is vol rake tipering, 'n oneindige weemoed en droefheid in die gerimpelde 
trekke en 'n sagte liefde wat bo alles uit die doek straal. 

In die uitbeelding van kleurlingkinders en oumense kry ons dieselfde eensaam- 
heid van die skaapwagters terug. Dit is duidelik dat die kunstenares groot droefheid 
geken het. Onbewus bring sy eie verlatenheid en weemoed in haar portrette na vore. 
Daar is baie waarheid in die bewering dat die kunstenaar homself skilder in die portrette 
wat hy van ander maak. 'n Goeie voorbeeld van haar uitbeelding van die oumens is 
'n sekere portret van 'n ou aia (afbeelding 5). Die kop is gewikkel in 5 n swaar kopdoek 
wat losweg onder die ken vasgeknoop is. Die wit gryshare staan in skerp kontras met 
die swaargeplooide donker vel. Die oe is neergeslaan en waterig. Die lyne van die neus 
tot by die mond is diep en beklemtoon die bitterheid en droefheid van die mond. Die 
agtergrond van yl wolkies en twee huisies herskep die wereld van die ou aia. Slegs 
'n paar penseelstrepe gee ons 'n gevoel van groot verlatenheid, en dit is asof die vroue- 
kop 'n onafskeidelike deel van die omgewing is. Hierdie innige meegevoel vir en siel- 
kundige indringing in ons kleurlingbevolking, is verblydend. Sy sien hulle as mense 
met hul lief en leed, en nie as diere nie. Dit is interessant om haar uitbeelding van 
Indieervroue met die van Irma Stern te vergelyk. By Irma is die eksotiese voorkome 
van die vroue gewoonlik hoofsaak ; by Maggie is die vroue gewoonlik hoofsaak en die 
sierlike kleredrag 5 n mooi bysaak. 

Werk wat baie opspraak verwek en verbasende antagonisme uitgelok het, is haar 
skilderye van eende, ganse en flaminke. Sy skryf as volg na die hiervolgende vraag aan 
haar gestel is : 

„ ,Waarom skilder u eende ? Dit is alleen geskik vir 'n kinderkamer. . . / 
My antwoord was : ,Dan sal ek altyd 'n kind wees. Omdat ek van eende hou, moet 
ek hulle skilder.' As die mense eers kan begryp dat dit nie altyd die tema is wat die 
skildery 'n kunswerk maak nie, maar die manier waarop daardie tema behandel is, dan 
sal hulle skilderwerke in 'n heel ander lig sien. . . . 'n Ander merk op dat hy nog nooit 
flaminkies gesien het wat soos die in een van my skilderye lyk nie — hulle is dan heeltemal 
onnatuurlik geskilder. Hy kan my egter nie verduidelik wat verkeerd aan die voels 
is nie. . . . Ek kan alleen maar my indruk van die skoonheid van die natuur weergee ; 
geen mens kan dit presies herskep nie. Die kunstenaar kan alleen konsentreer op wat 
vir hom die skoonste aspek is, en selfs dan is dit onmoontlik om presies die sensasie 
weer te gee wat in hom gewek is. 5 '* 

*Waarom en hoe ek skilder (Die Huisgenoot). 

VISSERSHUISIE (Olieverf) 1938 



Mense vergeet dat daar nie twee persone is wat dieselfde ding op dieselfde manier 
sien nie. En dit is vermaaklik dat mense wat geen kunskennis of -gevoel het nie aan haar, 
met jarelange studie agter die rug, wil voorskryf hoe en wat sy moet skilder. Dit is 
ongelooflik hoeveel mense 'n soort hidrofobie kry van haar eende-skilderye. Dood- 
onskuldige eendjies wat baljaar tussen varkblomme of rustig met hul kleintjies op die 
wal sit. . . . Die kleur en ontwerp van hierdie skilderye tesame met die moederliefde 
en die komieklike houdinkies van die kleintjies, is nie alleen 'n verrassende siening nie, 
maar 5 n pragtige werk van die tegniese en al die ander oogpunte gesien. Die onder- 
werp van 'n goeie skildery is bysaak ; enige iets op aarde kan geskilder word, maar dit 
hang af hoe dit geskilder is en hoe dit aan ons voorgestel word. 

Die duiker met uitgestrekte vlerke sal by Matisse 'n koue patroon van 'n same- 
s telling van patrone vorm. Maggie heg ook groot waarde aan die voel se dekoratiewe 
element, maar sy gee ook die karakter van die voel weer. Sy bestudeer sy houdings, 
belangstellings en leefwyse en gee horn dan weer met die stempel van haar persoon- 
likheid. 




FLAMINKE (Olieverf) 1934 

Nog 'n opspraakwekkende onderwerp van haar skilderye is haar komposisies 
van blomme en katte. Hierdie skilderye staan nader aan suiwer ontwerp as die meeste 
van haar werk. Maar alhoewel die kat en die blomme in hierdie gevalle soms as plat 
patrone behandel word, verkry sy nogtans iets van die karakter van beide kat en blom. 
Hierdie werk is genoegsame bewys van haar hoogontwikkelde ontwerp- en vormgevoel. 
Die skildery van 'n kat met blomme wat in die Nasionale Kunsgalery te Kaapstad 
hang, het al baie argumente uitgelok. Deur mense se gebondenheid aan die bloot sig- 
bare mis hulle die betekenis en skoonheid van die skildery geheelenal. Selfs die same- 
stelling van kat en blomme word veroordeel. 

Haar jongste werk toon 5 n hernude belangstelling in die visserslewe. Gewoonlik 
is dit die voorstelling van 'n huisie met figure, voels en agter die see met kleurvolle 
seilbootjies. Een van haar mooiste vroeer portrette is van 5 n visserseuntjie in somber 
kleure met die gevoel van die see dwarsdeur die werk. 5 n Sagte droefheid spreek uit 
sy skuinslopende oe. Soos in baie portrette vertel die seuntjie iets. 

Werk wat die naaste aan die realisme staan, is Maggie se houtskooltekeninge. 
Persoonlik het die tekeninge vir my nie die waarde van haar ander werk nie. Tekeninge 
van vroue en meidjies toon dat sy so knap as enige ander kan teken, en dikwels is die 
werk vol gevoel. Maar soms mis dit die digterlikheid en krag van haar persoonlikheid. 

Soos kan verstaan word, vind die werk groot byval. Hoe minder intelligente 
aandag vereis word, hoe ingenomer is die massa. Daar is 'n paar skitterende uit- 
sonderings soos die tekening van 'n naturellevrou wat op 'n Londen-tentoonstelling 
groot geesdrif onder die kritici uitgelok het. Persoonlik beskou ek die werk as volg : 
Die kunstenares het begin moeg word vir die jarelange gesanik oor die „onverstaan- 
baarheid" van haar werk. Toe het sy met 'n glimlag 'n reeks tekeninge gemaak wat 
baie verbaas het deur haar uitstekende tekenvermoe. En na hierdie kwinkslag het 
sy met beskeidenheid teruggekeer na haar wereldjie. So, altans, verklaar ek dit. 

Ten slotte een en ander oor haar blomstukke. Maggie verkies die eenvoudige 
blom soos die aronskelk, tulp en papawer. Soos deurgaans in al haar werk vereenvoudig 
sy tot slegs die basiese vorm. Mense verwyt haar dat haar blomme lyk asof hulle uit 
blik gesny is en elk ? n paar pond weeg. Dit is waar dat baie skilderye die gevoel gee, 
maar dit is baie meer as 'n doodgewone voorstelling van blomme. Dit druk 'n somber 
en, volgens my gevoel, 'n baie bedroefde stadium uit. Sy gebruik die onderwerp as 'n 
ekspressie van haar eie gevoelens. En daarom is mense wat 'n mooi blommeprentjie 
soek om saam met hul sitkamerkussings te gaan, ontevrede. Hulle voel nie die somber 
trilling van 'n groot mensesiel nie — en hulle lag byna histeries oor die misvormde, lood- 
swaar blomme van vreemde dowwe kleure. . . . Vandag skilder sy baie blomme in 
waterverf, mooi van vorm en gloeiend van kleur. Maar nog verkies ek die ouer voor- 
stellings wat my laat dink aan die gedig van Henriette Roland Hoist van die „zwart- 
rood gesehubte bloem van smart". Dit is interessant dat die kunstenares in al haar 
studies van blomme, die blompotte of vase skep uit haar verbeelding om volkome met 
die aard van die blom te harmonieer. 

STUDIE (Olieverf) 1928 

Dit was 'n kort opsomming van haar geliefkoosde onderwerpe. Om herhaling 
te voorkom is die bespreking van elk taamlik kort gehou. Dit is nie die taak van die 
skrywer om 'n woordbeeld van die skilderye te gee nie ; die skilderye is daar om vir hul- 
self te spreek, en ek kan slegs verwys na aspekte daarvan in geval haar oorspronklike 
werk vir sommiges nie maklik toeganklik is nie. 

EKSPRESSIONISME. DIE DUITSE EKSPRESSIONISME 
EN MAGGIE LAUBSER SE VERBAND DAARMEE 

DEFINISIES is selde bevredigend. Ons kan egter 5 n taamlik juiste omskrywing 
van die aard van ekspressionisme weergee. Voor ons dit doen, moet ons 
geskiedkundige faktore in aanmerking neem. 
5 n „Isme" ontstaan gewoonlik uit of as gevolg van 'n vorige een. In 
hierdie geval staan die ekspressionisme tussen die simbolisme en die surrealisme. Laas- 
genoemde is ? n sterker voortsetting van simbolisme as ekspressionisme. 

Die reaksie op impressionisme het nie alleen 5 n wending na die verre toekoms 
te weeg gebring me, maar ook na die ver-ver verlede. Hierdie reaksie is nie verbasend 
as ons die uiterstes waartoe die impressionisme gegaan het, voor die gees hou nie. Die 
reaksie was, soos dit gewoonlik gaan, 5 n voortsetting en sterke ontwikkeling van die 
wat reeds was. Die impressionisme met sy liefde vir lig en lug, samevatting en uit- 
skakeling en ook 'n skeptiese houding teenoor die verskynsels van die „werklikheid", 
maar meer as alles : die sterk ontwikkeling van kleurgevoel, het oneindig baie vir die 
nuwe kunsrigtings beteken. Ons kan aanneem dat sonder die impressionisme, skilders 
soos Van Gogh, Gauguin, Matisse, Marc en Chagall, nie die groot kleurgevoeliges wat 
hulle is, sou gewees het nie. 

DIE DUIKER (Olieverf) 1940 



Die nuwe geslag het gevoel dat hulle 'n eindpunt bereik het in 'n beperkte sen- 
sitivistiese stemmingkuns. Die rol wat toon, lig en atmosfeer gespeel het, was te oor- 
heersend. Die gevoel wat vinning aan toeneem was, was vir die ritmiese dekoratiewe 
lyn en die regte van groot kleurvlakke, maar boweal, vir die uitdrukking (of ekspressie) 
van 'n lewenshouding, lewensgevoel en lewensgeloof . As gevolg hiervan kan alle moderne 
kunsrigtings ekspressionisties genoem word, maar dit is slegs oppervlakkig beskou 
die geval. Die benaming het vereng en pas horn aan by slegs een van baie rigtings in 
die hedendaagse skilderkuns. 




ST. GEORGE-LELIES (Waterverf) 1942 

Die verandering wat plaasgevind het, is 'n lang verhaal. Dit is in baie opsigte 
die uiting van belangstellings wat eeuelank aan die sluimer was, d.w.s. belangstellings 
in primitiewe volkere, folklore, simboliek en tradisies van oeroue geslagte. Die sterk 
uiting van hierdie bewondering vir wat was, het gekom as 'n reaksie op die burgerlik 
materialistiese en aUedaags nabootsende. Die impressioniste het 'n sterk bewondering 
vir die Japanse kleurhoutsnee gehad. Hulle het die snel gang van lyne en die ongewone, 
frisse kleure intens bewonder. Nou kry ons by die figure wat die oorgang vorm tot die 
nuwe rigtings (Toulouse-Lautrec, Beardsley, Whistler, Seurat, Modigliani, Redon, 
Gauguin en Van Gogh) 'n sterke bewondering vir die dekoratief-ritmiese en die ge- 
stileerde in die verruklike kleurafdrukke. Die geestesrykheid en die sintetiese van hier- 
die werk is nou sterk bewonder. Hierdie voorbeeld van die Japanse kleurhoutsnee is 
slegs een van baie belangstellings wat soms feitlik oorheersend geword het. Dink by- 
voorbeeld aan die ontsaglike invloed van die plastiek van Afrika en Asie. Ons kan die 
stadium 'n primitivisering noem. Die vertrek van Gauguin na die Suidsee-Eilande het 
hierdie proses aanmerklik verskerp. Hiervandaan ook die groot belangstelling in Suid- 
seeplastiek. Die waarde van hierdie belangstellings le in die kragtige wending wat dit 
te weeg gebring het om die muwwe en burgerhke Europese beskouing te vernietig. 
In Engeland was dit *'n Neo-Gotiese stroming wat sy uitgangspunt in William Morris 
en die Prae-Raphaeliete gekry het. En die naklank van hul werk kry ons op die vaste- 
land in Moreau, Odilon Redon, Klimt, Toorop, James Ensor en ander. Henri Rousseau 
(le Douanier) en Paul Gauguin het slegs tydelike verband met hierdie strominge. By 
hulle is geen bewuste soekery na steun by tradisie nie. Rousseau kan op sigself 'n tradisie 
genoem word. 

Ons mag dus se van Ekspressionisme dat dit die uitdrukking of ekspressie van 
die lewe is, maar die lewe gesien met die oe van 'n sekere persoonlikheid. Met „lewe" 
bedoel ons nie die mees gedetailleerde of geanaliseerde vorm daarvan nie, maar die 
algemene aspek. Dit is 'n sintese, en die sintese sal meer kragtig wees na gelang die 
persoonlikheid van die kunstenaar sterk is. Die ekspressionis maak slegs gebruik van 
uiterlik waarneembare dinge om aan sy innerlike gedagtes en gevoelens 'n vorm te gee. 

Die gebruik van -ismes kan alleen geregverdig word as dit 'n poging is tot indehng 
van bepaalde kunstenaars. Dit is selde dat mens 'n suiwer ekspressionistiese of kubistiese 
of surrealistiese (of watter rigting ookal) kunstenaar kry. 'n Paar skilderye mag voldoen 
aan die vereistes, maar die kunstenaar voer gedurig nuwe idees van sy eie in, versmelt 
romantiek met realisme (of ander strominge) en beweeg dikwels uit een -isme deur 'n 
ander tot 'n nuwe. Die gebruik van die -isme is hoofsaaklik om die kritikus se taak te 
vergemaklik. Baie ekspressioniste was en is ook in 'n mate, simboliste. By Maggie 
Laubser kry 'n mens af en toe sterk karaktertrekke van simbolisme. 

Simbolisme is 'n kragtige wending van die geestelik-estetiese werksaamheid na 
binne, samevallend met 'n diepgaande misnoe vir die heersende kulturele toestand. 
Op maatskaplike gebied wys hierdie stroming aan die een kant na 5 n hewige verlange 
vir 'n beter sosiale toestand, en aan die ander kant, 'n radikale afwending van die sosiale 

SKAAPWAGTER (Olieverf) 1939 

in die algemeen. Dan moet daaf nog onderskei word tussen kollektiewe en individual- 
istiese simboliste. Die eerste groep strewe na 'n nuwe gemeenskapskuns ; die tweede 
groep gaan terug in die self, breek verband met die reele en gaan op in die onbegrensde 
wereld van droom, roes en dood. Tussen hierdie twee uiterstes beweeg die algemene 
herkenbare simbolistiese stroming. Die kunstenaars wil die gewone voorkoms van iets 
omskep tot 'n ewigdurendheid ; hulle wil die ewige, onverganklike lewenswaardes uit- 
druk (sien paragraaf 2, hoofstuk 4). 

Die eerste ekspressioniste, kan ons aanneem, was Vincent van Gogh en Paul 
Gauguin. Maar ons kan hulle dit slegs noem op grond van hul latere werk. By Van Gogh 
kry ons 'n oorgang van Realisme tot Impressionisme en van Impressionisme na Ek- 
spressionisme. Omdat Van Gogh se vroeer werk reeds 'n neiging tot ekspressionisme 
getoon het, beskou baie kunsgeskiedskrywers hom as die grondlegger van die Ekspressio- 
nistiese beweging. By Maggie vind mens 'n intense bewondering vir hierdie geniale 
Hollander. Cezanne is 00k een van die eerstes wat bewus in die rigting van die 
ekspressionisme gewerk het, maar hy het nooit sy verband met die impressionisme ver- 
loor nie. Van Gogh en Gauguin kan as die eerste wesenlike verteenwoordigers van die 
beweging beskou word. Hulle invloed was ontsaglik. Dit is onder hierdie invloed dat 
die „Fauves" in Frankryk en die „Bmcke" in Duitsland hul vorming gekry het. 

Kenmerkend van die nuwe bewegings was 'n verset teen die akademiese op- 
vattings en die naturalisme. Kunstenaars wend hulle tot dekoratief-vervlakte tekeninge 
met ritmiese en ekspressiewe omlyning. Die leidende persoonlikhede onder die Franse 
ekspressioniste was Henri Matisse (hy sal onder 'n aparte hoof bespreek word) Andre 
Derain, Raoul Dufy, Albert Marquet en Mare Chagall, Laasgenoemde is wel Russies 
van afkoms, maar val onder die Franse kunstenaars weens sy noue verband met hulle, 
Hy toon 'n neiging tot surrealisme en gaan in sy hedendaagse werk dikwels geheel en al 
daarin op. 

In Duitsland het die geweldige invloed van die Franse goed wortelgeskiet, en 
ons kry die eerste stoot vir die ekspressionisme aldaar in die Brticke-groep, reeds vermeld. 
Die meester van die groep was Edvard Munsch. Die tydgenote van Manet, Monet, 
Degas, Renoir en Toulouse-Lautrec in Duitsland was Bocklin, Thoma, Feuerbach, 

JAN F. E. CELLIERS (Houtskool) 1932 




OU VROU (Olieverf) 1930 

Von Marees en Menzel. Die werk van die jong ekspressioniste was natuurlik 'n reaksie 
op die werk van hierdie impressioniste onder die invloed van fauvisme. Tog het sommige 
van bogenoemde kunstenaars later besef dat impressionisme 'n dooipunt bereik het, 
en het hulself in verskeie rigtings begin ontwikkel. Max Liebermann word aangeneem 
as die grootste verteenwoordiger van die Duitse Impressionisme. 

Aan die begin van hierdie eeu was Duitse wetenskaplikes besonder bedrywig 
met navorsingswerk en hul ontdekkings was veelvuldig. Die teorie van relativiteit het 
begrippe van tyd en af stand omvergegooi. Psigo-analise het deurgedring tot totnog- 
toe onondersoekte gebiede van die sielkunde. Radium en X-strale het deur materie 
gedring en dit deurskynend gemaak. Hierdie insig in 'n nuwe oneindigheid het, volgens 

'n Duitse kritikus, dieselfde uitwerking van skok op mense gehad as die prent van die 
Hel in die vorige duisend jaar. Ons kry nou vanuit die skeppende denke van die mens 
*n droomvisioen van dinge wat bevry is van hul oppervlak-kenmerkende eienskappe. 
Die gevolg hiervan lyk op 5 ri grootskaalse afwending van die natimr, maar dit is glad nie 
die geval nie. Inteendeel, daar is 'n dieper indringing tot die innerlike van dinge, tot 
die beter begrip van die werklike wese van 'n voorwerp, tot die interpretasie van binne- 
kant af, in plaas van buitekant af . By sommige ekstremiste het dit gelei tot die volkome 
ontkenning van enigiets wat met die blote oog waargeneem kan word. 




REIERS (Olieverf) 1936 

OESTYD (Olieverf) 1938 

Die onsekere speling van lig op die oppervlakkige voorkoms van die natuur 
(impressionisme) het die verlange nou laat ontstaan om in rake lyne die ekspressie van 
'n voorwerp te gee in plaas van die impressie. Daar was 'n Cezanne wat aan hierdie ver- 
eistes voldoen het, en 'n Van Gogh wat die interpretasie van 'n voorwerp sy hoofdoel 
gemaak het. In gloeiende verf het hy sy diepe innerlike tweestryd, opwinding en 
skrynende meegevoel weergegee. Op die Suidsee-Eilande het die misantropiese Gauguin 
'n volk uitgebeeld wat in sonderlinge eenheid met die natuur leef . Die eksotiese voor- 
koms en grasie van die liggaam gepaard met 'n omgewing van soepel en felkleurige 
plantegroei, het horn aangevuur tot die skilder van dekoratiewe doeke, stralend van 
kleur en met 'n grasieuse spel van lyn. In die Noorde het Edvard Munsch en Ferdinand 
Hodler sy aan sy gewerk met Cezanne, Van Gogh en Gauguin. Hulle het 'n belang- 
rike aansporing vir die nuwe kunsvorm beteken, en het 00k die stigting van die Briicke 
as gevolg gehad. Hierdie vereniging was die eerste saamroep van die Duitse 
ekspressioniste en is gestig in 1903 te Dresden en later in Berlyn. Name wat in noue 
verband daarmee staan, is: Erich Meckel, Ernst Ludwig Kirschner, Max Pechstein, 
Karl Schmidt-Rottluff en Emil Nolde. 

In sy boekie : Modern German Art verklaar Peter Thoene : ,,'n Atmosfeer van 
katastrofe in die sosiale sfeer, die skeiding van die ego in die private sfeer ; broeiende 
verset teen die valse, eng moraliteit en 'n ekstatiese, byna religieuse individualisme : 
hierdie is die wesenlike kenmerke van die Duitse Ekspressionisme." 

Ernst Ludwig Kirschner, een van die stigters van die Briicke, het 'n generasie- 
lank groot invloed uitgeoefen. Hy paar stylgevoel met 5 n noulettende natuurwaarneming 
„en geeft als het ware van de dingen enkel een hieroglyphische essentie in sterk rhytmisch 
totaliteitsverband."* Dit val buite die doel van hierdie hoofstuk om al die belangrikste 
Duitse ekspressioniste te bespreek. Daar is gepoog om 'n beeld te gee van die totstand- 
koming van die beweging, en om ooreenkomste in die werk van Maggie Laubser deur- 
gaans te beklemtoon. 

Voordat hiermee afgehandel word, moet verwys word na die oprigting van 
Der Blaue Reiter in 191 1. Die siel van die beweging was die edele, besonder intelligente 
en fyn kleur- en ontwerpgevoelige Franz Marc. Interessant is die volgende aanhaling 
uit een van sy geskrifte : „Wir werden nicht mehr den Wald oder das Pferd malen, 
wie sie uns gefallen oder scheinen, sondern wie sie wirklich sind, wie sich der Wald 
oder das Pferd selbst ftihlen, ihr absolutes Wesen, das hinter dem Schein lebt, den 
wir nur sehen. ..." Der Blaue Reiter was 5 n voortsetting van die Briicke wat die 
eerste groep van Duitse ekspressioniste gevorm het. Dit is vanselfsprekend dat sommige 
kunstenaars buite hierdie groepe gestaan het of dit beinvloed het of daardeur beinvloed 
is. Twee baie belangrike kunstenaars van hierdie tydperk kan ons ongelukkig slegs 
noem : Paula Becker-Modersohn en Oskar Kokoschka. 

Die invloed wat bygedra het tot die stigting van der Blaue Reiter was die van 
Picasso, Braque en Juan Gris. Hierdie nuwe stroming staan in geringe verband met 
Maggie Laubser. Sy staan na aan die Briicke-groep wat hul leerstellings van Cezanne, 
Van Gogh en Gauguin oorgeneem het. 

Die doel van die Blaue Reiter word deur Peter Thoene aan die hand gestel en 
hy beskryf die aard daarvan. Dit kan as volg saamgevat word : tDuitse pogings, ge- 
inspireer deur die Kubisme, is vir die eerste keer gekoordineer in 'n program wat aan- 
gekondig is onder die naam : Der Blaue Reiter. Die hooffigure wat die ideale en begrippe 
daarvan bo die gebied van slegs geskiedkundige belang verhef het, was Franz Marc, 
Wasilij Radinsky en Paul Klee. Die doel van die Reiter was revolusioner en 00k ge- 
heimsinning. Middeleeuse mistiek, verpersoonlik in Meister Eckehart en die moderne 
teorie van die relativiteit, verpersoonlik in Einstein, het bymekaar gekom in 'n onsekere 
skemer van romantiese idees. Die skilders se gedagtes het gedwaal in 5 n sielewereld 
van psigo-analise. Elkeen het probeer om dit op sy eie manier te vertolk : Klee deur sy 
droomvisioene en Marc deur die wereld te vertolk deur die siel van dinge, plante en 
diere uit te beeld — soos hy daaroor opmerk : „Nie soos ek hulle sien nie, maar soos 
hulle is (soos hulle self die wereld beskou en bewus is van hulle wese)". 

*Jos. de Gruyter: Wezen en Ontwikkeling der Europeesche Schilderkunst na 1850. 
-\Modern German Art — Peter Thoene (Penguin-uitgawe). 

Aangesien ons nou by die surrealistiese gebied gekom het, is die tweede deel 
van hierdie hoofstuk afgehandel. lets van die Blaue Reiter is vermeld omdat dit 'n direkte 
uitvloeisel van die Briicke-groep is, en met die Briicke-groep, soos reeds gese, staan 
Maggie Laubser in noue verband. Kortliks sal nou aangetoon word wat Maggie se 
verband met die Duitse Ekspressionisme is : 

Toe Maggie in 191 3 in Europa aangekom het, het sy spoedig op hoogte van die 
kunsstrominge gekom. Maar eers in 1922 was sy in direkte kontak met die stigters van 
die Briicke, en nie net met hulle werk nie, maar met hulle persoonlik. Schmidt-Rottluff 
was 'n vriend aan wie sy met groot plesier terugdink. En hy, as een van die stigters 
van die Briicke-groep, moes baie bygedra het tot die uitbreiding van haar kennis. Sy 
het noue aanraking met mense gehad wat al deur die vuur van tyd en pers heen geveg 
het. Dit kan eenvoudig nie verwag word dat sy in die rigting van die Kubisme en die 
Surrealisme sou opgaan nie. Trouens, by daardie tyd was kubisme al 'n dooie kuns- 
vorm, en surrealisme, alhoewel in 'n glorietydperk, het verreweg die meeste mense 
koud gelaat deur die aanstellerigheid en hoi pretensies wat die swakker kunstenaars 
vryelik rondgestrooi het. Surrealistiese kunstenaars van enige betekenis kan op die 
vingers van een hand getel word. 




VISSERSHUISIE (Olieverf) 1938 

Ek dink nie vir een oomblik dat Maggie deur die Duitse ekspressioniste tot 'n 
skielike ommekeer gebring is nie. Die feit dat sy nooit in die kunsskole geskilder het nie 
(sien hoofstuk 2) bewys dat sy in die eerste plek nie haar skilderwerk wou laat beinvloed 
nie, en in die tweede plek was daar destyds so 5 n warboel in die skilderswereld dat sy 
liewers gewag het totdat sy 'n rigting gevind het wat nie alleen in eenheid met haar 
gevoel sou wees nie, maar wat sou ooreenkom met haar diepste oortuigings. Sy het die 
rigting gekry in Duitsland. By die ekspressioniste in Berlyn het sy gevind dat haar 
kunsopvattings noii by hulle s'n aansluit en dat dit die enigste weg is — 'n weg wat 
die tradisies van 'n Cezanne, Van Gogh en Gauguin volg. Sy het alles wat sy in Duits- 
land geleer het, geabsorbeer. Dit het haar krag en sekerheid gegee, en toe sy intensief 
begin skilder het, het sy van die ekspressionisme uitgegaan tot 'n rigting wat nog nouer 
met haar kennis en gevoel saamgeval het. Spoedig het haar werk die invloed van niemand 
getoon nie ; dit was 'n uitdrukking en visie van haar en niemand anders nie. Die grond- 
begrippe van ekspressionisme is herkenbaar in al haar werk, maar sy het daarop uitgebrei 
sodat ons net die oorsprong daarvan kan sien. 

Die skets van die ontstaan, aard en verloop van die ekspressionistiese beweging 
hierin weergegee, is van die grootste belang by die bespreking van die werk van Maggie 
Laubser. Ons sien haar as 5 n kunstenares tussen ander, maar boweal is dit die agtergrond 
van haar werk en soms die sleutel daartoe. Die mense wat reken haar skilderye is pogings 
om snaaks te wees, weet niks van kunsgeskiedenis af nie. Dit is duidelik vir enige in- 
telligente mens dat Maggie Laubser skilder volgens haar diepste oortuigings en waar- 
agtige gevoel. Dat sy daarin geslaag het om so 5 n suiwer oorspronklikheid van styl te 
behou, is bewonderenswaardig, maar dit het 00k baie te danke aan die individualistiese 
aard van die ekspressionisme. 

OESTYD (Olteverf) 1929 



MAGGIE LAUBSER 
EN HENRI MATISSE 



DAT Maggie Laubser vir Henri Matisse bewonder, is nie verbasend nie. Inteen- 
deel, hulle het verskillende punte van ooreenkoms. As ek hierdie ooreen- 
komste aantoon, wil ek gladnie beweer dat hulle vergelyk kan word nie. Daar- 
voor is die aard van hul werk (in die breere sin) te uiteenlopend. 
Henri Matisse is een van die hedendaagse meesters van die Franse en wereld- 
skilderskool. 'n Leerling van Gustave Moreau, val hy en die ander leerlinge uit die 
studietydperk, o.a. Rouault, Vlaminck, Manguin en Marquet, onder die naam van Les 
Fauves (wilde diere). Saam met Van Gogh, Gauguin en die ander ekspressioniste vorm 
hulle 'n teenstelling met die ander tak van die Na-impressionistiese groep waaraan 
Seurat, Cezanne, Picasso en die kubiste behoort. Moreau het die volgende verklaar : 
„Wat is die belangrikheid van die Natuur in sigself ? Die Natuur is slegs 'n geleentheid 
vir die kunstenaar om homself uit te druk. Kuns is die intense poging tot uitdrukking 
van innerlike gevoel deur plastiese middele alleen." Hierdie leerlinge het na Moreau 
se dood hul eie gang gegaan, en het in Cezanne die grondslag van die nuwe kuns gekry. 
Die Fauves het daarin geglo om die instink te volg, en die gevolge wat die geloof mee- 
gebring het, verduidelik hul naam, Hulle het hul doelwit direk benader met die energie 
van instink. Hierdie kragtigheid het die stilering van vorm meegebring, sterk gedefinieer 
deur swart buitelyne en kleurtone wat deur die gebruik van plat pigment-oppervlaktes 
'n suiwer intensiteit meegebring het. Die verskillende kunstenaars het hulle op eie 
houtjie verder ontwikkel en druk hulleself uit volgens hul verskillende temperamente. 

Die aard van Matisse se werk is duidelik uit sy eie woorde : „My taak is om 'n 
kuns te skep vir mense om na te kyk ; vir die toeskouer aan welke soort van die mensdom 
hy ookal mag behoort ; 'n soort geestelike kalmerende middel, 'n soort aangename 
sekerheid, J n soort rus wat kalmte en vrede meebring." Sy werk kan dus staties genoem 
word. As gevolg van sy vrees dat die eenheid mag verbreek word, is sy figure en tonele 
van 'n algemene aard, sonder enige oorbodige details. Hy is lief vir 'n helder, plat kleur- 
gebruik en laat ontwerp 'n groot rol speel. Sy werk is ook uitermate doelbewus ; hy 
skilder versigtig en dink sy kleur en ontwerp haarfyn uit. Tog is Matisse nie bloot in- 
tellektueel nie ; die instinktiewe speel 'n groot rol en regverdig sy groot kunstenaarskap. 
Want as die kunstenaar se werk suiwer intellektueel is, gaan die innerlike beweging en 
vryheid verlore — dus verloor dit die menslike stempel en word slegs masjinaal. 

Die leser mag in hierdie uiters beknopte oorsig van Matisse se werk alreeds oplet 
dat daar alreeds verskillende ooreenkomste met Maggie Laubser is. Haar skilderye is 
dikwels in bree, helder kleurvlakke geskilder, en byna altyd omlyn sy, veral in haar 
vroeer werk. Deur omlyning aksentueer sy 'n bepaalde vorm en deur die vorm te volg, 
is die leers tellinge van Cezanne die grondslag. Waar Matisse van hierdie vorm net 

'n dekoratiewe deel van sy skildery maak, gee Maggie daar ook 'n volume en gewig aan. 
Dit is op hierdie punt, vorm, dat die twee saamkom en dan in twee verskillende rigtings 
uitswenk : Matisse na die bloot dekoratiewe, Maggie na die swaar soliede. Haar blom- 
skilderye is tipies van hierdie karaktertrek. (Sien bladsy 24) In haar huidige werk 
het hierdie gewig ligter geword, maar dit is nog aanwesig en gee 'n groot krag aan haar 
werk. 

Die volgende ooreenkoms is die rol van ontwerp in albei kunstenaars se werk 
(hierna is al verwys). By Matisse speel ontwerp 'n baie groter rol as by Maggie, maar 
by haar is dit buitengewoon sterk ontwikkel, trouens, daar is nie een skildery van haar 
hand waarin die ontwerp nie prysenswaardig is nie. By Matisse kan ons skilderye kry 
wat net ontwerp en kleur is, maar by Maggie nooit nie. Die siel van haar onderwerp 
interesseer haar en sy vertolk dit. Matisse vermy dit, want hy vrees dat dit die kalmte 
wat hy gee kan stoor. Dit is dus gou-gou duidelik dat die twee kunstenaars hier weer 
ooreenkom in die basiese begrip, maar dan weer baie ver uitmekaar swenk. Die beste 
voorbeeld van die uiteindelike verskil in hul werk, is die behandeling van die mens en 

KIND MET GOUSBLOMME (Olieverf) 1940 




INDIERMEISIE {Olieverf) 1936. 



die liggaam. Dink aan Matisse se lang reeks onmenslike odaliske. Hulle het dieselfde 
gevoelswaarde as enige deel van 'n kamer se ameublement. Soms skilder hy 'n odalisk 
met 'n rug reguit soos 'n plank om haar onpersoonlike kwaliteit te beklemtoon. Soos 
ons weet, verskil Maggie se voorstelling van die vrou hemelsbreed. 

Die grootste ooreenkoms in hulle werk is die kleurgebruik. Soos alreeds gemeld, 
skilder albei in bree, helder kleurvlakke. Albei is lief vir gewaagde kombinasies, maar 'n 
harmonie is altyd hoofsaak. Hierdie opbou van die skildery in kleurvlakke was die 
vernaamste doel van die nuwe rigting in die skilderkuns. Sommige het dit afgewerp, 
maar tot op die huidige dag word dit in gewysigde behandeling beskou as onontbeerlik. 
Die werk van Andre Derain toon onder hierdie hoof 'n belangrike ooreenkoms met sowel 
Maggie as Matisse. Die kwaliteit van sy kleure, egter staan nader aan Maggie s'n. By 

KAT EN BLOMME (Olieverf) 1936 

Matisse kry ons nog die helder, suiwer kleur— by Maggie en Derain is dit getemper, en 
by albei pas hul donkerder kleure uitstekend aan by hul vormliefde. Al drie kunstenaars 
skilder dun en vermy die emosionele, swaargelaaide penseelstrepe van 'n Van Gogh 
nie omdat hulle dit af keur nie, maar omdat dit nie harmonieer met die aard van hul werk 
nie. 

Ons sien dus dat Maggie Laubser en Matisse groot ooreenkomste toon in die 
basiese begrippe van vorm, ontwerp en kleur, maar dat hulle dit verder uitgebrei het en 
ontwikkel het volgens die aard van hul verskillende temperamente. 

Die laaste groot ooreenkoms tussen die twee kunstenaars is die emosionele reaksie 
wat by die toeskouer gewek word. Matisse het verklaar wat maar alte waar is : ,,'n Prent 
moet rustig op 'n muur hang. Die toeskouer moet nie die noodsaaklikheid voel om hom- 
self te weerspreek nie, om uit homself te kom nie. 'n Prent behoort 'n diep-tevrede 
gevoel te gee, ontspanning en suiwer plesier vir die verontruste bewussyn." Hiermee 

stem ek gedeeltelik saam, maar wil graag daar aan toevoeg en dit anders stel. 'n Mens 
maak stellings vir ander om aan te val, maar die volgende is my vaste oortuiging al is 
dit in sekere opsigte aanvegbaar : Deur te se dat 5 n prent rustig op 'n muur moet hang, 
bedoel ek dat dit geen direkte emosionele eise aan die toeskouer behoort te stel nie. 
Dit moet 'n gevoel van vrede en rustigheid gee, maar terselfdetyd 'n verfrissing van die 
emosie wat 'n uitwerking het in louter plesier. Die prent moet 'n aanknopingspunt met 
die lewe vorm. — Mens moet menslikheid by die wortel voel, en die aangename sensasie 
moet in samesmelting van die geestelike met die sintuiglike fakulteite veroorsaak, en 
dit moet vloei in die wereld van die verbeelding. Hierdie vloeiing moet lei na 'n geeste- 
like verheffing wat ontstaan uit die vonk van menslikheid en eindig in suiwer plesier 
veroorsaak deur verbeelding. Geen skildery is van enige waarde as dit niks aan die ver- 
beelding oorlaat nie. Ons is nie diere nie — ons sien nie net nie, maar ons dink en ons 
voel. . . . Maggie Laubser klop volkome met hierdie bewering. Gevolglik kom sy en 
Matisse baie sterk ooreen in hierdie laaste aspek, nl. saamleefbaarheid. 




MEIDJIE MET VIS (Olieverf) 1932 

Gekoop deur die Goewerment vir die 
Suid-Afrikaanse Gesantskap te Washington 



EENDE (Olieverf) 1934 

MAGGIE LAUBSER EN SUID-AFRIKAANSE 

TOESTANDE 



DIE rol van die vrou in die geskiedenis van Suid-Afrika is in baie opsigte merk- 
waardig. In verhouding met die klein bevolking kan min ander lande aan- 
spraak maak op dieselfde aantal kimstenaresse. Vandat die beeldende 
kunsproduksie hier 'n intensiewe aanvang geneem het (omstreeks 1900) het 
vroue hulself onderskei as uitmuntende kimstenaresse. 

Soos ons weet, kan ons die enkele kunstenaresse van beroemdheid in die 
kunsgeskiedenis op die vingers van een hand tel. Aan digteresse het dit nie ontbreek 
nie. Uit die vroegste tye het ons die onverganklike liriek van 'n Sappho, in die Middel- 
eeue die mistieke liedere van 'n Hadewyeh — maar op beeldende kunsgebied was daar 
tot onlangs nie 5 n enkele groot vrouefiguur na wie ons kon verwys nie. Die vroue- 
emansipasiebeweging, die verandering in ons maatskaplike lewe gepaard met die eise van 
die huidige tyd het die vrou op baie gelyke voet met die man gestel. Vroeer moes die 
vrou haar beperk tot die diens van 'n heer en meester (haar eggenoot), die voortbrengs 
van 'n familie en strenge huishoudelike pligte. Vandag volg die vrou haar eie loop- 
baan en is vir die eerste keer in die Germaanse geskiedenis J n selfstandige wese. Dit 
is haar eerste geleentheid tot die plastiese uitbeelding van persoonlikheid, verbeelding, 
kennis en gevoel. 

Dit word beweer dat die gesamentlike stryd om selfbehoud van man en vrou 
gedurende die Groot Trek, baie bygedra het om die vrou van Suid-Afrika selfstandigheid 
te leer. Daar is die beroemde verklaring van die Voortrekkervroue uit die tyd dat hulle 
liewers kaalvoet oor die Drakensberge sou loop as om in Natal onder Britse bestuur te 
bly. 'n Eeu en 'n half gelede was die Afrikaanse vrou geen lyfeigene of popversiering 
meer nie. In baie, baie ander lande was dit nog die geval. Hoe dit ookal sy, die vrou 
onderskei haarself in al die lande van die wereld vandag— of dit geskied as lokomotief- 
bestuurder in Rusland of as beeldhouer in Suid-Afrika. 

In Duitsland is (of was) groot kunstenaresse soos Kaethe Kollwitz en Paula 
Modersohn-Becker. Laasgenoemde is gebore te Dresden in 1876 en is oorlede op 31- 
jarige leeftyd. Haar werk het meer as oppervlakkige verwantskap met Maggie Laubser. 
Sy het dieselfde groot kleurgevoeligheid, eenvoud, intimiteit, liefdevolle benadering en 
sagte weemoed. Of Kaethe Kollwitz nog leef, weet ons nie. Sy is ongetwyfeld die 
grootste tekenaar van ons tydperk. Soos Maggie Laubser keer sy haar met die grootste 
meegevoel tot die arbeiders en beeld hulle op aangrypende wyse uit. In Frankryk dink 
ons aan kunstenaresse soos Suzanne Valadon (1867-1937), Maria Blanchard (1884-1932) 
en Marie Laurencin (geb. 1885). Al drie is van minder belang as of Modersohn-Becker 
of Kollwitz en het feitlik geen verwantskap met Maggie nie. Marie Laurencin het seker 
groter bekendheid as enige van die ander. Haar eteriese werk, hoofsaaklik in stroperige 
pienk en ligblou, het op een stadium die mode van Parys en later Europa geword— 'n 
mode soortgelyk aan die Kees van Dongen en Maurice Utrillo-dwepery. In Engeland 
en Amerika is daar talle veelbelowende kunstenaresse, in Mexico iemand soos Freda 
Kahlo en in Suid-Afrika o.a. die luisterryke Maggie Laubser. Dit is dus duidelik dat 
die vrou 'n baie belangrike rol in die hedendaagse beeldende kunsproduksie speel. 

Daar bestaan min moontlikheid dat die werk van Maggie Laubser ooit 'n mode 
sal word — daarvoor is dit te suiwer en verhewe bo die grille van populere smaak. 
Gelukkig dat dit so is, want buitensporige gewildheid het al baie van ons veelbelowende 
kunstenaars gekomersialiseer en gevolglik doodgesmoor in steriotipering. Die Suid- 
Afrikaanse volk staan ver verwyderd van die sofistikasie van die Franse volk wat verdold 
kan raak op die buitengewone. Hier is die oorheersende liefde maar nog steeds vir die 
„realiteit". 

In die stede is daar verbasende groot kunsbelangstelling. En op die platteland ? 
Ja, die stadsbewoners vergeet die platteland. Die skilder is daar nog die maker van 
prentjies. En watter gesonde mansmens gaan sit nou met 'n kwassie as hy sy hande 
kan gebruik ! Blote luiheid en verwyfdheid. Dit is goed en wel vir vrytyd of as stok- 
perdjie, maar as beroep ! Helaas, dit is geen geringskatting of verkleinering as gese 
word dat die meeste mense op die platteland geen benul het van wat die skilder se taak 
en strewe is nie. Ook in die stede bestaan daar nog groot onkunde oor die elementerste 
aspekte van die skilderkuns— om van beeldhouwerk maar liewers te swyg. Die 
kunstenaar se stryd word skaars besef of begryp. Gevolglik is dit swaar om die groot 
geveg tot eie-ontwikkeling met moed vol te hou as daar slegs 'n klein groepie is wat 

weet waarom dit gaan. Natuurlik kom hierdie houding in baie lande nog voor, maar 
seker die sterkste in Suid-Afrika oradat die land so sterk afgesny is van Europa en 
Amerika. Die volk begin nou lewendig praat oor Impressionisme — 'n beweging wat 
vyftig jaar gelede doodgeloop het. Hierdie toestand is maklik verklaarbaar : ons kuns- 
galerye is gering en baie ver van mekaar ; tot dusver is nog geen stappe gedoen om die 
volk op te lei in die beeldende kuns nie. Praat help nie veel nie. Goeie skilderye van 
alle tydperke moet gewys word en daar moet geleer word hoe om daarna te kyk. Die 
verbeelding is 'n instrument waarvan die gebruik ontwikkel moet word soos die van enige 
ander instrument. 

'n Tweede probleem is om 'n vrou te wees. Dit is haas onmoontlik om die pligte 
van 'n moeder na te kom en ook 'n groot kunstenares te wees. Die twee is aparte beroepe. 
Hiermee wil ek nie voorgee dat die kunstenares nie moet kinders he nie — inteendeel. 
Maar die kunstenaar moet ongebonde wees, en hoe mens ongebonde kan wees met die 
verantwoordelikheid van kinders en huishoudelike sake weet ek nie. Dit is interessant 
dat daar nie 'n enkele goeie kunstenares in Suid-Afrika is wat getroud is in die ware 
sin van die woord nie. Dit kan nie anders nie. Maar hulle is vol van hul strewe ; 'n 
strewe wat wanneer dit opreg en volgens die diepste oortuigings is, alies regverdig. 
Om as vrou iets in hierdie lewe te bereik, is nou nog geen maklike taak nie. As mens 
sien hoe Maggie Laubser deur al die stremmende faktore gebeur het en die pad oop- 
geveg het vir ons jongeres en haarself gevestig het— wel, dan moet selfs haar bitterste 
vyande bewondering voel. Daar is baie mense wat vol is van 'n besondere ywer om die 
kunstenares se vryheid aan bande te le. Die klassieke opvatting dat die kunstenaar 'n 
rare insek is, is nog gladnie dood nie. Om hulle doel te bereik, moet hulle vrystaan van 
maatskaplike bande en gevolglik word hulle hewig gekritiseer en soms verdoem. Selfs 
onder die kunstenaars in Suid-Afrika ontbreek 'n gevoel van kameraadskap. Dan 
bestaan daar nog die verbysterende neiging in Suid-Afrika om enige iemand wat iets 
wil bereik af te trek en plat te druk waarom slaan mens eenvoudig dronk. 

Op die oomblik is daar die grootste kunsbelangstelling wat Suid-Afrika nog beleef 
het. Skilders verkoop op ongehoorde skaal. Beeldhouers wat jarelank honger gely het, 
is skielik toe onder die geld. Hierde oplewing gaan natuurlik gepaard met baie geld in 
omloop, beperkende oorlogsomstandighede en die stokoue verhaal van die goeie belegging. 
Die toppunt van die glorietydperk is reeds verby, en die eerste mense wat die naoor- 
logse toestande gaan voel, is die kunstenaars. Maar die belangstelling sal nie uitsterf 
nie. Dit is die ontwaking en mag groei tot nog groter ondersteuning wat ons land trots 
gaan maak op groot kunstenaars. Die kulturele peil van 'n volk was nog altyd die prestasies 
van hul kunstenaars, en dit sal ook waar wees van Suid-Afrika. Die stryd is nog lank 
nie gewonne nie, maar daar is groot verbetering. Die kunstenaar se taak in Suid-Afrika 
is swaar, en om 'n vrou boonop te wees nog moeiliker — maar soos toestande nou lyk en 
met die groei van liefde en ondersteuning, sal daar groter kanse kom om groter hoogtes 
te bereik. 

AANMERKINGS TEN SLOTTE 

DIT is eienaardig dat, slegs met 'n paar uitsonderings, al die groot kunstenaars 
in die geskiedenis, eers vereer is na hulle dood. Van die magtigste kunstenaars 
is geheelenal geignoreer gedurende hul leeftyd. Dit is voldoende om slegs 
drie van die grootstes uit die onmiddelike verlede te noem: Cezanne, Van 
Gogh en Gauguin. Dit is haas ongelooflik dat die luisterryke Van Gogh slegs een 
skildery verkoop het gedurende sy smart-geteisterde lewe. Myns insiens het sy skreinende 
briewe 'n totale ommekeer in die beskouing van die kunstenaar teweeggebring. Die on- 
betwisbare feite, soos vertel in sy briewe, het die eerste werklike insig gegee in die dikwels 
smartvolle lewe van die kunstenaar. Moderne omstandighede dra geweldig by tot die 
algemene bekendmaking van die groot kunstenaars (dink aan die wereldwye beroemd- 
heid van die nog lewende Pablo Picasso, Matisse, Diego Rivera ens. ens.) Boeke, radio- 
praatjies, kleurafdrukke en verfilming dra natuurlik ontsagHk by tot bekendmaking. 
Maar tog is daar honderde kunstenaars wat hul name nooit verder as die plaaslike pers 
kry nie, en van wie die grootste gedeelte van die vok volkome onbewus is. 

Verreweg die meeste kunstenaars le nie hul lewe neer in skrif soos Van Gogh en 
Gauguin nie, en raak gevolglik in spoedige vergetelheid in soverre dit hul persoonlike 
stryd en ontberings aangaan. Tog is hul werk daar om vir nageslag tot nageslag te getuig. 
Die werk is iets van die volk, dit dra by tot die kulturele peil van 'n volk en dit bring 
die volk ontsag en glorie. En die land is trots, baie trots. Luukse uitgawes verskyn ; 
voortreflike kleurreproduksies kom in sirkulasie ; menigtes kom in eerbiedige bewonder- 
ing na versamelings. En die kunstenaar ? Nee, hy is dood. En sy lewe, sy voorkoms, 
sy handeling en segging, sy smart en sy vreugde ? Nou ja, wat sal ons ons nou daaroor 
bekommer ; hy's dood en niks wat ons nou doen, sal enige verskil aan horn maak nie. 
Wat maak dit tog saak. Daar's sy werk, en dit is van die enigste belang. ... So praat 
mense, en hulle is so bedrywig met die verering van die oorledenes dat hulle die lewendes 
vergeet, dit wil se, totdat hulle ook oorledenes is. Bitter is die gedagtes van ons jong 
kunstenaars. Moet hulle dan eers doodgaan voordat verering hulle te beurt val ? Kort- 
gelede het 'n jong Afrikaanse skilder selfmoord gepleeg, onbekend en geminag. Nou 
die dag het 'n pragtige kleurafdruk van een van sy skilderye verskyn. Hoe tragies, se 
die mense. . . . Die lewe van die kunstenaar, die waaragtige skeppende mens, wat kom 
en met sy diepste oortuigings sy ontroering aan ons weergee in onverganklike skoonheid, 
is bitterswaar. Daar is persoonlike konflikte, 'n geveg teen onkunde, wansmaak, honger, 
koue en onfatsoenlikheid. Uitbeelders van skoonheid is meer gevoelig as ander mense, 
en dit is hulle deel in die lewe om meer gekwets te word, met meer smart geteister 
te word as ander. En tog skep hulle, onwillekeurig, vir die volk. Hulle gee 5 n stem aan 
dinge waarvoor ander stom is, maar dit tog voel — dinge wat deel vorm van elke mens se 
wese. 

Ons moet ons lewende kunstenaars eer aandoen, maar voor dit gebeur, moet ons 
die honderde vals, voordoenerige, klakkeloos-navolgende, geldbejagte skilders ens., 

uitsif totdat cms die klompie waaragtige skeppers voel, die nasie se rykdom, die nasie 
se toekomsroem, die stem van die volk. Dit beteken maar min as gese word dat Maggie 
Laubser een van die kunstenaars is, want sy is een van die grootstes onder alle Suid- 
Afrikaanse kunstenaars. 

Onlangs is 'n groot Maggie Laubser-tentoonstelling gehou in Pretoria. Daar 
was 5 n ongekende samedromming van mense, baie wat met die grootste opgewondenheid 
haar hulde wou betoon — ook was daar ander, gedryf deur mmskierigheid en bevoor- 
oordeling. Tog was dit verblydend om die straling van gesigte te sien, die wyding, die 
ontroering van jonk en oud. Van 'n Afrikaanse aktrise en regisseuse, het ek die 
volgende mededeling ontvang. Ek haal dit aan, want dit is verteenwoordigend van 
die algemene houding van die skare mense wat daar was : „Hoe kan ek vertel wat 
haar werk vir my beteken ! Dit is vandag die eerste keer dat ek haar oorspronklike werk 
te sien kry en haar ontmoet het. Sy is 'n geestesverwant, 'n denker, 'n groot siel, 'n mens 
wat deur haarself te gee, heilig geword het. En haar werk— dit is groots ; dit is kragtig, 
deurlewe, beheers, vol lewenswarmte en diepe liefde vir en meegevoel met die mensdom. 
Daar is so baie doeke wat tot my binneste gedring het : 'n Teer portretjie van 'n meidjie 
met gousblomme, uitgewerk in blou en goud. Die ou meidjie hurk op die gras, gansies 
wei om haar en in die een handjie hou sy gousblomme wat sy teen haar aandruk. 'n 
Weemoedige, hunkerende blik is in die oe ; die gousblomme en God's natuur is haar 
enigste rykdom. Dan is daar 5 n geweldige doek : ,Aan Die Oossee' : swart, pers, goud- 
geel, donker rooi — 'n magtige weergawe van 'n magtige natuur. Verwant hieraan is 'n 
doek : ,In die Berge, Skotland 5 . Weer die magtige kleure, briljant gekomponeer — die 
swaar berge en daarbo, wolke wat hul te pletter skeur tussen die valleie. Daar is besonder 
goeie portretstudies van naturelle, veral een, geskilder in 1924 dink ek, van 'n ou meid 
wat met haar swak hande oorkruis sit en wegstaar in die vergetelheid. Dan is daar 'n 
temperamentvolle ,Indiese Meidjie Met Blou Sari 5 . Hier is dit vir my asof die kleur- 
komposisie 'n emosionele reaksie by die toeskouer, verwant aan die meidjie se geestes- 
toestand, opwek. . . ." 

Aangesien ons nou aan die einde gekom het van hierdie oorsig, is dit toespaslik 
om 'n klein geloofsbelydenis van Maggie Laubser aan te haal. Dit lui as volg : 

„Die skilderkuns, soos enige iets anders, is 'n uiting van die beste van 'n mens 
se ontwikkeling. As dit slegs gedoen word met die idee van kopieerwerk of 'n storing 
van die uiterlike, dan is dit nie kuns nie. Ons kan alleenUk skep wanneer ons vry is om 
uit te druk wat ons voel en verstaan, en nie wanneer ons slegs gebonde is aan die lens 
van die oog nie. Dit is die skeppende werk wat sal lewe omdat dit gebaseer is op begrip 
van die skepping en liefde daarvoor." 

Deur haar persoonlike leiding, maar boweal, die werk wat sy gelewer het en nog 
lewer, is daar alreeds tekens dat haar werk groot invloed gaan uitoefen op die verloop 
van die Suid- Afrikaanse kuns. Dit sal dien as 5 n leerskool, sterke aanmoediging, maar 
meer as alles, as deel van die fondament van 'n groot Suid- Afrikaanse kuns. 



EINDE 

LYS VAN AFBEELDINGS 

Bladsy Bladsy 

SKETS — WAENHUISKRANS (GOUACHE) I942 $ STUDIE (OLIEVERF) I928 25 

KAT EN PETUNIAS (OLIEVERF) 1936 J DIE DUIKER (OLIEVERF) I94O 26 

OESTYD (OLIEVERF) I94O 8 ST. GEORGE-LELIES (WATERVERF) 1 942 2J 

KAT EN BLOMME (OLIEVERF) I932 9 SKAAPWAGTER (OLIEVERF) 1934 29 

KIND MET PAMPOEN (OLIEVERF) I94I . . II JAN F. E. CELLIERS (HOUTSKOOL) 1932 30 

AAN DIE BALTIESE SEE (OLIEVERF) 12 OU VROU (OLIEVERF) I93O 31 

SKAAPWAGTER (OLIEVERF) I938 14 REIERS (OLIEVERF) I936 32 

EENDE EN VARKBLOMME (OLIEVERF) 1936 1 5 OESTYD (OLIEVERF) I938 . 33 

PORTRET (OLIEVERF) I924 l6 VISSERSHUISIE (OLIEVERF) I938 35 

LANDSKAP (OLIEVERF) 1931 17 OESTYD (OLIEVERF) 1929 36 

STUDIE (OLIEVERF) I928 l8 KIND MET GOUSBLOMME (OLIEVERF) I94O 38 

VROUE AAN DIE WAS (OLIEVERF) I928 19 INDIERMEISIE (OLIEVERF) I936 39 

VROU MET *N DRAG HOUT (PASTEL) I937 20 BLOMME EN KAT (OLIEVERF) 1932 40 

VISSERSHUISIE (OLIEVERF) I938 22 MEIDJIE MET VIS (OLIEVERF) 1932 41 

FLAMINKE (OLIEVERF) I934 . . . 23 EENDE (OLIEVERF) I934 42 

